title: Odluka Vijeća (ZVSP) 2022/327 od 25. veljače 2022. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
                  25.2.2022

                  HR

                  Službeni list Europske unije

                  L 48/1

         ODLUKA VIJEĆA (ZVSP) 2022/327
         od 25. veljače 2022.
         o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2014. donijelo Odluku 2014/512/ZVSP (1).

                     (2)

                     U zaključcima od 24. i 25. lipnja 2021. Europsko vijeće pozvalo je Rusiju da u potpunosti preuzme svoj dio odgovornosti u osiguravanju potpune provedbe sporazumâ iz Minska, što je ključan uvjet za sve bitne promjene stajališta Unije. Europsko vijeće naglasilo je da je potreban čvrst i koordiniran odgovor Unije i njezinih država članica na sve daljnje zlonamjerne, protuzakonite i remetilačke aktivnosti Rusije, uz potpuno iskorištavanje svih instrumenata koje Unija ima na raspolaganju te osiguravanje koordinacije s partnerima. U tu svrhu Europsko vijeće ujedno je pozvalo Komisiju i Visokog predstavnika Unije za vanjske poslove i sigurnosnu politiku („Visoki predstavnik”) da predstave mogućnosti za dodatne mjere ograničavanja, uključujući gospodarske sankcije.

                     (3)

                     U zaključcima od 16. prosinca 2021. Europsko vijeće naglasilo je da Rusija hitno treba smiriti napetosti nastale zbog njezine povećane vojne prisutnosti duž granice s Ukrajinom te agresivne retorike. Europsko vijeće ponovno je istaknulo svoju punu potporu suverenitetu i teritorijalnoj cjelovitosti Ukrajine. Iako potiče diplomatske napore i podupire normandijski format u postizanju potpune provedbe sporazumâ iz Minska, Europsko vijeće izjavilo je da će svaka daljnja vojna agresija prema Ukrajini imati goleme posljedice i visoku cijenu, što uključuje mjere ograničavanja u koordinaciji s partnerima.

                     (4)

                     Vijeće je 24. siječnja 2022. odobrilo zaključke u kojima je osudilo kontinuirana agresivna djelovanja Rusije i njezine prijetnje Ukrajini te pozvalo Rusiju da smiri napetosti, poštuje međunarodno pravo i uključi se u konstruktivan dijalog putem uspostavljenih međunarodnih mehanizama. Vijeće je iznova potvrdilo potpunu predanost Unije ključnim načelima na kojima se temelji europska sigurnost i koja su sadržana u Povelji Ujedinjenih naroda (UN) i osnivačkim dokumentima Organizacije za europsku sigurnost i suradnju, uključujući Helsinški završni akt i Parišku povelju. Ta ključna načela posebno uključuju suverenu jednakost i teritorijalnu cjelovitost država, nepovredivost granica, suzdržavanje od prijetnje ili uporabe sile i slobodu država da odaberu ili izmijene vlastite sigurnosne mjere. Vijeće je izjavilo da se o tim načelima ne može pregovarati, ona ne podliježu reviziji ili ponovnom tumačenju te da Rusija njihovim kršenjem postavlja zapreku zajedničkom i nedjeljivom sigurnosnom prostoru u Europi te ugrožava mir i stabilnost na europskom kontinentu. Podsjećajući na zaključke Europskog vijeća od 16. prosinca 2021., Vijeće je ponovno istaknulo da će svaka daljnja vojna agresija Rusije prema Ukrajini imati goleme posljedice i visoku cijenu, što uključuje širok raspon sektorskih i pojedinačnih mjera ograničavanja koje bi se donosile u suradnji s partnerima.

                     (5)

                     Visoki predstavnik 19. veljače 2022. dao je izjavu u ime Unije u kojoj je izrazio zabrinutost zbog velikog gomilanja ruskih oružanih snaga u Ukrajini i oko nje te pozvao Rusiju da se uključi u smislen dijalog i diplomaciju, pokaže suzdržanost i smiri napetosti znatnim povlačenjem vojnih snaga iz područja u blizini ukrajinske granice.

                     (6)

                     Predsjednik Ruske Federacije 21. veljače 2022. potpisao je dekret kojim se priznaje „neovisnost i suverenitet” područja ukrajinskih regija Donjecka i Luhanska koja nisu pod kontrolom vlade te je ruskim oružanim snagama naredio razmještanje u tim područjima.

                     (7)

                     Visoki predstavnik 22. veljače 2022. dao je izjavu u ime Unije u kojoj je osudio tu nezakonitu radnju kojom se dodatno podrivaju suverenitet i neovisnost Ukrajine i koja predstavlja teško kršenje međunarodnog prava i međunarodnih sporazuma, uključujući Povelju UN-a, Helsinški završni akt, Parišku povelju i Memorandum iz Budimpešte, kao i sporazumâ iz Minska i Rezolucije Vijeća sigurnosti UN-a 2202 (2015). Visoki predstavnik apelirao je na Rusiju, kao stranku u sukobu, da poništi to priznanje, drži se svojih obveza, poštuje međunarodno pravo i vrati se raspravama u okviru normandijskog formata i trilateralne kontaktne skupine. Najavio je da će Unija odgovoriti na ta najnovija kršenja Rusije hitnim donošenjem dodatnih mjera ograničavanja.

                     (8)

                     Predsjednik Ruske Federacije 24. veljače 2022. najavio je vojnu operaciju u Ukrajini te su ruske oružane snage započele napad na Ukrajinu. Taj napad očito je kršenje teritorijalne cjelovitosti, suvereniteta i neovisnosti Ukrajine.

                     (9)

                     Visoki predstavnik 24. veljače 2022. dao je izjavu u ime Unije u kojoj najoštrije osuđuje ničim izazvanu invaziju Ukrajine koju su izvršile oružane snage Ruske Federacije i sudjelovanje Bjelarusa u toj agresiji na Ukrajinu. Visoki predstavnik naveo je da će odgovor Unije uključivati i sektorske i pojedinačne mjere ograničavanja.

                     (10)

                     S obzirom na ozbiljnost situacije te kao odgovor na djelovanja Rusije kojima se destabilizira stanje u Ukrajini, primjereno je uvesti daljnje mjere ograničavanja povezane sa sektorima financija, obrane, energetike, zrakoplovstva i svemira.

                     (11)

                     Postojeća financijska ograničenja, posebno ona koja se odnose na pristup određenih ruskih subjekata tržištima kapitala, proširuju se. Također bi trebalo zabraniti uvrštavanje dionica subjekata u ruskom državnom vlasništvu na mjestima trgovanja u Uniji i pružanje s time povezanih usluga. Potrebno je i uvesti nove mjere kojima se znatno ograničavaju financijski priljevi iz Rusije u Uniju zabranom prihvaćanja depozita od ruskih državljana ili rezidenata koji premašuju određene vrijednosti, vođenja računa ruskih klijenata od strane središnjih depozitorija vrijednosnih papira u Uniji te prodaje vrijednosnih papira nominiranih u eurima ruskim klijentima.

                     (12)

                     Nadalje, primjereno je uvesti dodatna ograničenja za izvoz robe i tehnologije s dvojnom namjenom te za pružanje povezanih usluga, kao i ograničenja za izvoz određene robe i tehnologije koje bi mogle doprinijeti tehnološkom jačanju ruskog obrambenog i sigurnosnog sektora, zajedno s ograničenjima pružanja povezanih usluga. Ograničena izuzeća od takvih ograničenja predviđena su samo u legitimne i unaprijed utvrđene svrhe.

                     (13)

                     Također je primjereno uvesti ograničenja na prodaju, opskrbu, prijenos ili izvoz u Rusiju određene robe i tehnologije za rafiniranje nafte, zajedno s ograničenjima pružanja povezanih usluga.

                     (14)

                     Nadalje, primjereno je uvesti zabranu izvoza koja obuhvaća robu i tehnologiju prikladnu za uporabu u zrakoplovstvu i svemirskoj industriji, kao i zabraniti pružanje usluga osiguranja i reosiguranja te održavanja u vezi s tom robom i tehnologijom. Trebalo bi zabraniti i pružanje tehničke pomoći i drugih povezanih usluga te financiranje i pružanje financijske pomoći u vezi s robom i tehnologijom obuhvaćenom tom zabranom.

                     (15)

                     Kako bi se provele određene mjere, potrebno je daljnje djelovanje Unije.

                     (16)

                     Odluku 2014/512/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2014/512/ZVSP mijenja se kako slijedi:

                        1.

                        članak 1. zamjenjuje se sljedećim:

                           „Članak 1.

                              1.   Zabranjuje se izravna ili neizravna kupnja, prodaja, pružanje investicijskih usluga ili pomoći pri izdavanju ili bilo kakvom drugom poslovanju s obveznicama, vlasničkim papirima ili sličnim financijskim instrumentima s rokom dospijeća duljim od 90 dana, izdanima nakon 1. kolovoza 2014. do 12. rujna 2014., ili s rokom dospijeća duljim od 30 dana, izdanima nakon 12. rujna 2014. do 12. travnja 2022. ili svim prenosivim vrijednosnim papirima i instrumentima tržišta novca izdanima nakon … 12. travnja 2022. od strane:

                                          (a)

                                          velikih kreditnih institucija ili institucija za financijski razvoj s poslovnim nastanom u Rusiji s više od 50 % javnog vlasništva ili kontrole od 1. kolovoza 2014., kako su navedene u Prilogu I.;

                                          (b)

                                          bilo koje pravne osobe, subjekta ili tijela s poslovnim nastanom izvan Unije čijeg više od 50 % vlasništva pripada jednom od subjekata iz Priloga I.; ili

                                          (c)

                                          bilo koje pravne osobe, subjekta ili tijela koji djeluju za račun ili prema uputama subjekta unutar kategorije iz točke (b) ovog stavka ili navedenog u Prilogu I.

                              2.   Zabranjuje se izravna ili neizravna kupnja, prodaja, pružanje investicijskih usluga ili pomoći pri izdavanju odnosno drugom poslovanju s prenosivim vrijednosnim papirima i instrumentima tržišta novca, izdanima nakon 12. travnja 2022. od strane:

                                          (a)

                                          bilo koje velike kreditne institucije ili druge institucije s više od 50 % javnog vlasništva ili kontrole od 26. veljače 2022. ili bilo koje druge kreditne institucije koja ima znatnu ulogu u podupiranju aktivnosti Rusije i njezine vlade te Ruske središnje banke, s poslovnim nastanom u Rusiji, kako su navedene u Prilogu V.;

                                          (b)

                                          pravne osobe, subjekta ili tijela s poslovnim nastanom izvan Unije u čijim vlasničkim pravima jedan od subjekata iz Priloga V. ima izravno ili neizravno više od 50 % udjela; ili

                                          (c)

                                          pravne osobe, subjekta ili tijela koji djeluju za račun ili prema uputama subjekta iz točke (a) ili (b) ovog stavka.

                              3.   Zabranjuje se izravna ili neizravna kupnja, prodaja, pružanje investicijskih usluga ili pomoći pri izdavanju odnosno drugom poslovanju s prenosivim vrijednosnim papirima i instrumentima tržišta novca s rokom dospijeća duljim od 30 dana, izdanima nakon 12. rujna 2014. do 12. travnja 2022. ili svim prenosivim vrijednosnim papirima i instrumentima tržišta novca koje su nakon 12. travnja 2022. od strane:

                                          (a)

                                          pravne osobe, subjekta ili tijela s poslovnim nastanom u Rusiji, kako su navedeni u Prilogu V., koji se pretežito bave i imaju velike aktivnosti u projektiranju, proizvodnji, prodaji ili izvozu vojne opreme ili usluga, osim pravnih osoba, subjekata ili tijela koji su aktivni u sektoru svemira i sektoru nuklearne energije;

                                          (b)

                                          pravne osobe, subjekta ili tijela s poslovnim nastanom u Rusiji koji su pod javnom kontrolom ili s više od 50 % javnog vlasništva i čija se ukupna imovina procjenjuje na više od 1 bilijun RUB i koji najmanje 50 % procijenjenih prihoda ostvaruju od prodaje ili prijevoza sirove nafte ili naftnih derivata, kako su navedeni u Prilogu III.;

                                          (c)

                                          pravne osobe, subjekta ili tijela s poslovnim nastanom izvan Unije u čijim vlasničkim pravima subjekt iz točke (a) ili (b) ovog stavka izravno ili neizravno ima više od 50 % udjela; ili

                                          (d)

                                          pravne osobe, subjekta ili tijela koji djeluju za račun ili prema uputama subjekta iz točke (a), (b) ili (c) ovog stavka.

                              4.   Zabranjuje se izravna ili neizravna kupnja, prodaja, pružanje investicijskih usluga ili pomoći pri izdavanju odnosno drugom poslovanju s prenosivim vrijednosnim papirima i instrumentima tržišta novca, izdanima nakon 12. travnja 2022. od strane:

                                          (a)

                                          pravne osobe, subjekta ili tijela s poslovnim nastanom u Rusiji koji su pod javnom kontrolom ili s više od 50 % javnog vlasništva i u kojima Rusija, njezina vlada ili središnja banka imaju pravo sudjelovati u dobiti ili s kojima Rusija, njezina vlada ili središnja banka imaju druge bitne ekonomske odnose, kako su navedeni u Prilogu VI.;

                                          (b)

                                          pravne osobe, subjekta ili tijela s poslovnim nastanom izvan Unije u čijim vlasničkim pravima neki od subjekata iz Priloga VI. ima izravno ili neizravno više od 50 % udjela; ili

                                          (c)

                                          pravne osobe, subjekta ili tijela koji djeluju za račun ili prema uputama subjekta iz točke (a) ili (b) ovog stavka.

                              5.   Zabranjuje se uvrštavanje i pružanje usluga od 12. travnja 2022. na mjestima trgovanja koja su registrirana ili priznata u Uniji za prenosive vrijednosne papire bilo koje pravne osobe, subjekta ili tijela s poslovnim nastanom u Rusiji i s više od 50 % javnog vlasništva.

                              6.   Zabranjuje se izravno ili neizravno davanje, ili sudjelovanje u bilo kakvom aranžmanu za davanje:

                                          i.

                                          novih zajmova ili kredita s rokom dospijeća duljim od 30 dana bilo kojoj pravnoj osobi, subjektu ili tijelu iz stavka 1. ili 3. nakon 12. rujna 2014. do 26. veljače 2022.; ili

                                          ii.

                                          novih zajmova ili kredita bilo kojoj pravnoj osobi, subjektu ili tijelu iz stavka 1., 2., 3. ili 4. nakon 26. veljače 2022.

                                    Ta se zabrana ne primjenjuje na:

                                          (a)

                                          zajmove ili kredite s posebnim i dokumentiranim ciljem financiranja uvoza ili izvoza robe i nefinancijskih usluga koje nisu obuhvaćene zabranom, između Unije i trećih država, uključujući izdatke za robu i usluge iz neke druge treće države potrebne za izvršenje ugovorâ o izvozu ili uvozu; ili

                                          (b)

                                          zajmove s posebnim i dokumentiranim ciljem hitnog financiranja radi ispunjenja kriterija solventnosti i likvidnosti za pravne osobe s poslovnim nastanom u Uniji u čijim vlasničkim pravima neki od subjekata iz Priloga I. ima više od 50 % udjela.

                              7.   Zabrana iz stavka 6. ne primjenjuje se na povlačenje u ratama ili isplate provedene na temelju ugovora sklopljenog prije 26. veljače 2022. ako su ispunjeni sljedeći uvjeti:

                                          (a)

                                          svi uvjeti takvog povlačenja u ratama ili takvih isplata:

                                                      i.

                                                      dogovoreni su prije 26. veljače 2022.; i

                                                      ii.

                                                      nisu izmijenjeni na taj datum ili nakon njega; i

                                          (b)

                                          prije 26. veljače 2022. ugovorom je bio utvrđen datum dospijeća za potpunu otplatu svih sredstava stavljenih na raspolaganje i za otkazivanje svih preuzetih obveza, prava i obveza na temelju tog ugovora; i

                                          (c)

                                          tim ugovorom u trenutku sklapanja nisu se kršile zabrane utvrđene u ovoj Odluci.

                                    Uvjeti povlačenjâ u ratama i isplata iz točke (a) uključuju odredbe o roku otplate za svako povlačenje u ratama ili isplatu, primjenjivu kamatnu stopu ili metodu izračuna kamatne stope i najviši mogući iznos.”;

                        2.

                        iza članka 1.a umeću se sljedeći članci:

                           „Članak 1.b

                              1.   Zabranjuje se prihvaćanje svih depozita od ruskih državljana ili fizičkih osoba s boravištem u Rusiji ili od pravnih osoba, subjekata ili tijela s poslovnim nastanom u Rusiji ako ukupna vrijednost depozitâ fizičke ili pravne osobe, subjekta ili tijela po kreditnoj instituciji premašuje 100 000 EUR.

                              2.   Stavak 1. ne primjenjuje se na državljane država članica ni na fizičke osobe koje u nekoj državi članici imaju dozvolu privremenog ili stalnog boravka.

                              3.   Stavak 1. ne primjenjuje se na depozite koji su potrebni za prekograničnu trgovinu između Unije i Rusije robom i uslugama koja nije obuhvaćena zabranom.

                              4.   Odstupajući od stavka 1., nadležna tijela mogu odobriti prihvaćanje takvog depozita pod uvjetima koje smatraju primjerenima nakon što utvrde da je prihvaćanje takvog depozita:

                                          (a)

                                          potrebno za zadovoljenje osnovnih potreba fizičkih ili pravnih osoba, subjekata ili tijela iz stavka 1. i njihovih uzdržavanih članova obitelji, uključujući plaćanja za hranu, stanarinu ili hipoteku, lijekove i zdravstvenu skrb, poreze, premije osiguranja te komunalne naknade;

                                          (b)

                                          namijenjeno isključivo za plaćanje opravdanih honorara ili za naknadu nastalih troškova povezanih s pružanjem pravnih usluga;

                                          (c)

                                          potrebno za izvanredne troškove, pod uvjetom da je relevantno nadležno tijelo najmanje dva tjedna prije izdavanja odobrenja obavijestilo nadležna tijela drugih država članica i Komisiju o razlozima zbog kojih smatra da bi određeno odobrenje trebalo izdati; ili

                                          (d)

                                          potrebno za službene potrebe diplomatske misije ili konzularnog ureda ili međunarodne organizacije.

                                    Dotična država članica u roku od dva tjedna od izdavanja obavješćuje ostale države članice i Komisiju o svakom odobrenju izdanom na temelju ovog stavka.

                              5.   Odstupajući od stavka 1., nadležna tijela mogu odobriti prihvaćanje takvog depozita pod uvjetima koje smatraju primjerenima nakon što utvrde da je prihvaćanje takvog depozita:

                                          (a)

                                          potrebno za humanitarne svrhe, kao što je pružanje ili lakše pružanje pomoći, uključujući medicinsku opremu i hranu ili transfer humanitarnih djelatnika i s time povezanu pomoć, ili za evakuacije; ili

                                          (b)

                                          potrebno za aktivnosti civilnog društva kojima se izravno promiču demokracija, ljudska prava ili vladavina prava u Rusiji.

                                    Dotična država članica u roku od dva tjedna od izdavanja obavješćuje ostale države članice i Komisiju o svakom odobrenju izdanom na temelju ovog stavka.

                           Članak 1.c

                              1.   Zabranjuje se središnjim depozitorijima vrijednosnih papira u Uniji pružanje bilo kojih usluga definiranih u Prilogu Uredbi (EU) br. 909/2014 Europskog parlamenta i Vijeća (*1) za prenosive vrijednosne papire izdane nakon 12. travnja 2022. svim ruskim državljanima ili fizičkim osobama s boravištem u Rusiji ili svim pravnim osobama, subjektima ili tijelima s poslovnim nastanom u Rusiji.

                              2.   Stavak 1. ne primjenjuje se na fizičke osobe koje su državljani država članica ili koje u nekoj državi članici imaju dozvolu privremenog ili stalnog boravka.

                           Članak 1.d

                              1.   Zabranjuje se prodaja prenosivih vrijednosnih papira denominiranih u eurima izdanih nakon 12. travnja 2022., ili jedinica u subjektima za zajednička ulaganja kojima se stvara izloženost prema takvim vrijednosnim papirima, svim ruskim državljanima ili fizičkim osobama s boravištem u Rusiji ili svim pravnim osobama, subjektima ili tijelima s poslovnim nastanom u Rusiji.

                              2.   Stavak 1. ne primjenjuje se na državljane država članica ni na fizičke osobe koje u nekoj državi članici imaju dozvolu privremenog ili stalnog boravka.

                           (*1)  Uredba (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012 (SL L 257, 28.8.2014., str. 1.).”;"

                        3.

                        članak 3. zamjenjuje se sljedećim:

                           „Članak 3.

                              1.   Zabranjuje se izravna ili neizravna prodaja, opskrba, prijenos ili izvoz sve robe i tehnologije s dvojnom namjenom navedene u Prilogu I. Uredbi (EU) 2021/821 Europskog parlamenta i Vijeća (*2) bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji od strane državljana država članica ili s državnih područja država članica ili s pomoću plovila ili zrakoplova pod njihovom zastavom, bez obzira na to potječu li oni s njihovih državnih područja ili ne.

                              2.   Zabranjuje se:

                                          (a)

                                          pružanje tehničke pomoći, brokerskih usluga ili drugih usluga u vezi s robom i tehnologijom iz stavka 1. te u vezi s pružanjem, proizvodnjom, održavanjem i uporabom te robe i tehnologije, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji;

                                          (b)

                                          financiranje ili pružanje financijske pomoći u vezi s robom i tehnologijom iz stavka 1. za bilo koju prodaju, opskrbu, prijenos ili izvoz te robe i tehnologije ili za pružanje povezane tehničke pomoći, brokerskih usluga ili drugih usluga, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              3.   Ne dovodeći u pitanje zahtjeve u pogledu dozvole u skladu s Uredbom (EU) 2021/821, zabrane iz stavaka 1. i 2. ne primjenjuju se na prodaju, opskrbu, prijenos ni izvoz robe i tehnologije s dvojnom namjenom niti na povezano pružanje tehničke i financijske pomoći, za nevojnu uporabu i za nevojnog krajnjeg korisnika, namijenjene za:

                                          (a)

                                          humanitarne svrhe, zdravstvene krize, hitno sprečavanje ili ublažavanje događaja koji bi mogao ozbiljno i znatno utjecati na zdravlje i sigurnost ljudi ili na okoliš, ili kao odgovor na prirodne katastrofe;

                                          (b)

                                          medicinske ili farmaceutske svrhe;

                                          (c)

                                          privremeni izvoz proizvoda za uporabu u informativnim medijima;

                                          (d)

                                          ažuriranja softvera;

                                          (e)

                                          uporabu kao potrošački komunikacijski uređaji;

                                          (f)

                                          osiguravanje kibersigurnosti i informacijske sigurnosti pojedinaca i subjekata u Rusiji, uz iznimku njezine vlade i poduzeća pod izravnom ili neizravnom kontrolom te vlade; ili

                                          (g)

                                          osobnu uporabu od strane fizičkih osoba koje putuju u Rusiju ili članova njihove najbliže obitelji koji s njima putuju, što je ograničeno na osobne predmete, kućanske predmete, vozila ili profesionalne alate u vlasništvu tih pojedinaca, koji nisu namijenjeni za prodaju.

                                    Uz iznimku točaka (f) i (g) ovog stavka, izvoznik u carinskoj deklaraciji iskazuje da se ti proizvodi izvoze na temelju relevantnog izuzeća utvrđenog u ovom stavku te, u roku od 30 dana od datuma prvog izvoza, obavješćuje nadležno tijelo države članice u kojoj je izvoznik rezident ili ima poslovni nastan o prvom korištenju relevantnog izuzeća.

                              4.   Odstupajući od stavaka 1. i 2. ovog članka i ne dovodeći u pitanje zahtjeve u pogledu dozvole u skladu s Uredbom (EU) 2021/821, nadležna tijela mogu odobriti prodaju, opskrbu, prijenos ili izvoz robe i tehnologije s dvojnom namjenom ili pružanje s time povezane tehničke ili financijske pomoći, za nevojnu uporabu i za nevojnog krajnjeg korisnika, nakon što utvrde da je takva roba ili tehnologija ili povezana tehnička ili financijska pomoć:

                                          (a)

                                          namijenjena za suradnju između Unije, vlada država članica i vlade Rusije u isključivo civilnim pitanjima;

                                          (b)

                                          namijenjena za međuvladinu suradnju u svemirskim programima;

                                          (c)

                                          namijenjena za rad, održavanje, preradu goriva i sigurnost civilnih nuklearnih kapaciteta te za civilnu nuklearnu suradnju, osobito u području istraživanja i razvoja;

                                          (d)

                                          namijenjena za pomorsku sigurnost;

                                          (e)

                                          namijenjena za civilne telekomunikacijske mreže, uključujući pružanje internetskih usluga;

                                          (f)

                                          namijenjena za isključivu uporabu od strane subjekata koji su u vlasništvu ili pod isključivom ili zajedničkom kontrolom pravne osobe, subjekta ili tijela koji su osnovani ili uspostavljeni na temelju prava države članice ili partnerske zemlje;

                                          (g)

                                          namijenjena za diplomatska predstavništva Unije, država članica i partnerskih zemalja, uključujući delegacije, veleposlanstva i misije.

                              5.   Odstupajući od stavaka 1. i 2. ovog članka i ne dovodeći u pitanje zahtjeve u pogledu dozvole u skladu s Uredbom (EU) 2021/821, nadležna tijela mogu odobriti prodaju, opskrbu, prijenos ili izvoz robe i tehnologije s dvojnom namjenom ili pružanje s time povezane tehničke ili financijske pomoći, za nevojnu uporabu i za nevojnog krajnjeg korisnika, nakon što utvrde da takva roba ili tehnologija ili povezana tehnička ili financijska pomoć proizlaze iz ugovora sklopljenih prije 26. veljače 2022. ili akcesornih ugovora potrebnih za izvršenje takvog ugovora, pod uvjetom da je dozvola zatražena prije 1. svibnja 2022.

                              6.   Nadležna tijela sve dozvole koje se zahtijevaju na temelju ovog članka izdaju u skladu s pravilima i postupcima utvrđenima u Uredbi (EU) br. 2021/821, koja se primjenjuje mutatis mutandis. Dozvola je valjana u cijeloj Uniji.

                              7.   Prilikom odlučivanja o zahtjevima za dozvole u skladu sa stavcima 4. i 5. ovog članka nadležna tijela ne izdaju dozvolu ako postoje opravdani razlozi za sumnju:

                                          i.

                                          da bi krajnji korisnik mogao biti vojni krajnji korisnik, fizička ili pravna osoba, subjekt ili tijelo navedeni u Prilogu IV. ili da bi roba mogla biti namijenjena za krajnju uporabu u vojne svrhe;

                                          ii.

                                          da su prodaja, opskrba, prijenos ili izvoz robe i tehnologije iz stavka 1. ili pružanje s time povezane tehničke ili financijske pomoći namijenjeni za zrakoplovstvo ili svemirsku industriju.

                              8.   Nadležna tijela država članica mogu poništiti, suspendirati, izmijeniti ili opozvati dozvolu koju su izdala u skladu sa stavcima 4. i 5. ako smatraju da su takvo poništenje, suspenzija, izmjena ili opoziv potrebni za učinkovitu provedbu ove Odluke.

                              9.   Partnerske zemlje, kako su navedene u ovom članku te u članku 3.a stavku 4. točkama (f) i (g), koje primjenjuju u bitnom istovjetne mjere kontrole izvoza, navedene su u Prilogu VII.

                           (*2)  Uredba (EU) 2021/821 Europskog parlamenta i Vijeća od 20. svibnja 2021. o uspostavi režima Unije za kontrolu izvoza, brokeringa, tehničke pomoći, provoza i prijenosa robe s dvojnom namjenom (SL L 206, 11.6.2021., str. 1.).”;"

                        4.

                        Članak 3.a zamjenjuje se sljedećim:

                           „Članak 3.a

                              1.   Zabranjuje se prodaja, opskrba, prijenos ili izvoz, izravno ili neizravno, robe i tehnologije koje bi mogle doprinijeti ruskom vojnom i tehnološkom napretku ili razvoju sektora obrane i sigurnosti, neovisno o tome jesu li podrijetlom iz Unije, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              2.   Zabranjuje se:

                                          (a)

                                          pružanje tehničke pomoći, brokerskih usluga ili drugih usluga u vezi s robom i tehnologijom iz stavka 1. te u vezi s pružanjem, proizvodnjom, održavanjem i uporabom te robe i tehnologije, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji;

                                          (b)

                                          financiranje ili pružanje financijske pomoći u vezi s robom i tehnologijom iz stavka 1. za bilo koju prodaju, opskrbu, prijenos ili izvoz te robe i tehnologije ili za pružanje povezane tehničke pomoći, brokerskih usluga ili drugih usluga, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              3.   Zabrane iz stavaka 1. i 2. ne primjenjuju se na prodaju, opskrbu, prijenos ili izvoz robe i tehnologije iz stavka 1. ni na povezano pružanje tehničke ili financijske pomoći, za nevojnu uporabu i za nevojnog krajnjeg korisnika, namijenjene za:

                                          (a)

                                          humanitarne svrhe, zdravstvene krize, hitno sprečavanje ili ublažavanje događaja koji bi mogao ozbiljno i znatno utjecati na ljudsko zdravlje i sigurnost ili na okoliš, ili kao odgovor na prirodne katastrofe;

                                          (b)

                                          medicinske ili farmaceutske svrhe;

                                          (c)

                                          privremeni izvoz robe za uporabu u informativnim medijima;

                                          (d)

                                          ažuriranja softvera;

                                          (e)

                                          uporabu kao potrošački komunikacijski uređaji;

                                          (f)

                                          osiguravanje kibersigurnosti i informacijske sigurnosti fizičkih i pravnih osoba, subjekata i tijela u Rusiji, uz iznimku njezine vlade i poduzeća pod izravnom ili neizravnom kontrolom te vlade; ili

                                          (g)

                                          osobnu uporabu od strane fizičkih osoba koje putuju u Rusiju ili članova njihove najbliže obitelji koji s njima putuju, što je ograničeno na osobne predmete, kućanske predmete, vozila ili profesionalne alate u vlasništvu tih pojedinaca, koji nisu namijenjeni za prodaju.

                                    Uz iznimku točaka (f) i (g) ovog stavka, izvoznik u carinskoj deklaraciji iskazuje da se ti proizvodi izvoze na temelju relevantnog izuzeća utvrđenog u ovom stavku te, u roku od 30 dana od datuma prvog izvoza, obavješćuje nadležno tijelo države članice u kojoj je izvoznik rezident ili ima poslovni nastan o prvom korištenju relevantnog izuzeća.

                              4.   Odstupajući od stavaka 1. i 2., nadležna tijela mogu odobriti prodaju, opskrbu, prijenos ili izvoz robe i tehnologije iz stavka 1. ili pružanje s time povezane tehničke ili financijske pomoći, za nevojnu uporabu i za nevojnog krajnjeg korisnika, nakon što utvrde da je takva roba ili tehnologija ili povezana tehnička ili financijska pomoć:

                                          (a)

                                          namijenjena za suradnju između Unije, vlada država članica i vlade Rusije u isključivo civilnim pitanjima;

                                          (b)

                                          namijenjena za međuvladinu suradnju u svemirskim programima;

                                          (c)

                                          namijenjena za rad, održavanje, preradu goriva i sigurnost civilnih nuklearnih kapaciteta te za civilnu nuklearnu suradnju, posebno u području istraživanja i razvoja;

                                          (d)

                                          namijenjena za pomorsku sigurnost;

                                          (e)

                                          namijenjena za civilne telekomunikacijske mreže, uključujući pružanje internetskih usluga;

                                          (f)

                                          namijenjena za isključivu uporabu od strane subjekata koji su u vlasništvu ili pod samostalnom ili zajedničkom kontrolom pravne osobe, subjekta ili tijela koji su osnovani ili uspostavljeni na temelju prava države članice ili partnerske zemlje; ili

                                          (g)

                                          namijenjena za diplomatska predstavništva Unije, država članica i partnerskih zemalja, uključujući delegacije, veleposlanstva i misije.

                              5.   Odstupajući od stavaka 1. i 2., nadležna tijela mogu odobriti prodaju, opskrbu, prijenos ili izvoz robe i tehnologije iz stavka 1. ili pružanje s time povezane tehničke ili financijske pomoći, za nevojnu uporabu i za nevojnog krajnjeg korisnika, nakon što utvrde da takva roba ili tehnologija ili povezana tehnička ili financijska pomoć proizlaze iz ugovora sklopljenih prije 26. veljače 2022. ili akcesornih ugovora potrebnih za izvršenje takvog ugovora, pod uvjetom da je dozvola zatražena prije 1. svibnja 2022.

                              6.   Nadležna tijela sve dozvole koje se zahtijevaju na temelju ovog članka izdaju u skladu s pravilima i postupcima utvrđenima u Uredbi (EU) br. 2021/821, koja se primjenjuje mutatis mutandis. Dozvola je valjana u cijeloj Uniji.

                              7.   Prilikom odlučivanja o zahtjevima za dozvole iz stavaka 4. i 5. ovog članka nadležna tijela ne izdaju dozvolu ako postoje opravdani razlozi za sumnju:

                                          i.

                                          da bi krajnji korisnik mogao biti vojni krajnji korisnik, fizička ili pravna osoba, subjekt ili tijelo navedeni u Prilogu IV. ili da bi roba mogla biti namijenjena za krajnju uporabu u vojne svrhe; ili

                                          ii.

                                          da su prodaja, opskrba, prijenos ili izvoz robe i tehnologije iz stavka 1. ili pružanje s time povezane tehničke ili financijske pomoći namijenjeni za zrakoplovstvo ili svemirsku industriju.

                              8.   Nadležna tijela država članica mogu poništiti, suspendirati, izmijeniti ili opozvati dozvolu koju su izdala u skladu sa stavcima 4. i 5. ako smatraju da su takvo poništenje, suspenzija, izmjena ili opoziv potrebni za učinkovitu provedbu ove Odluke.

                              9.   Unija poduzima potrebne mjere radi utvrđivanja relevantnih predmeta koje treba obuhvatiti ovim člankom.”;

                        5.

                        iza članka 3.a umeće se sljedeći članak:

                           „Članak 3.b

                              1.   Kad je riječ o subjektima navedenima u Prilogu IV., odstupajući od članaka 3. i 3.a i ne dovodeći u pitanje zahtjeve u pogledu dozvole u skladu s Uredbom (EU) 2021/821, nadležna tijela država članica mogu odobriti prodaju, opskrbu, prijenos ili izvoz robe i tehnologije s dvojnom namjenom te robe i tehnologije iz članka 3.a, ili pružanje s time povezane tehničke ili financijske pomoći, tek nakon što utvrde:

                                          (a)

                                          da su takva roba i tehnologija ili povezana tehnička ili financijska pomoć potrebne za hitno sprečavanje ili ublažavanje događaja koji bi mogao ozbiljno i znatno utjecati na ljudsko zdravlje i sigurnost ili na okoliš; ili

                                          (b)

                                          da takva roba ili tehnologija ili povezana tehnička ili financijska pomoć proizlaze iz ugovora sklopljenih prije 26. veljače 2022. ili akcesornih ugovora potrebnih za izvršenje takvog ugovora, pod uvjetom da je dozvola zatražena prije 1. svibnja 2022.

                              2.   Nadležna tijela sve dozvole koje se zahtijevaju na temelju ovog članka izdaju u skladu s pravilima i postupcima utvrđenima u Uredbi (EU) br. 2021/821, koja se primjenjuje mutatis mutandis. Dozvola je valjana u cijeloj Uniji.

                              3.   Nadležna tijela mogu poništiti, suspendirati, izmijeniti ili opozvati dozvolu koju su izdala u skladu sa stavkom 1. ako smatraju da su takvo poništenje, suspenzija, izmjena ili opoziv potrebni za učinkovitu provedbu ove Odluke.”;

                        6.

                        iza članka 4.a umeću se sljedeći članci:

                           „Članak 4.b

                              1.   Zabranjuje se javno financiranje ili pružanje financijske pomoći za trgovinu s Rusijom ili ulaganja u Rusiji.

                              2.   Zabrana iz stavka 1. ne primjenjuje se na:

                                          (a)

                                          preuzete obveze financiranja ili pružanja financijske pomoći utvrđene prije 26. veljače 2022.;

                                          (b)

                                          javno financiranje ili pružanje financijske pomoći ukupne vrijednosti do 10 000 000 EUR po projektu malim i srednjim poduzećima s poslovnim nastanom u Uniji; ili

                                          (c)

                                          javno financiranje ili pružanje financijske pomoći za trgovinu hranom te za poljoprivredne, medicinske ili humanitarne namjene.

                           Članak 4.c

                              1.   Zabranjuje se prodaja, opskrba, prijenos ili izvoz, izravno ili neizravno, robe i tehnologije prikladne za uporabu u rafinerijama nafte, neovisno o tome jesu li podrijetlom iz Unije, fizičkim i pravnim osobama, subjektima ili tijelima u Rusiji ili za uporabu u Rusiji.

                              2.   Zabranjuje se:

                                          (a)

                                          pružanje tehničke pomoći, brokerskih usluga ili drugih usluga u vezi s robom i tehnologijom iz stavka 1. te u vezi s pružanjem, proizvodnjom, održavanjem i uporabom te robe i tehnologije, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji;

                                          (b)

                                          financiranje ili pružanje financijske pomoći u vezi s robom i tehnologijom iz stavka 1. za bilo koju prodaju, opskrbu, prijenos ili izvoz te robe i tehnologije ili za pružanje povezane tehničke pomoći, brokerskih usluga ili drugih usluga, izravno ili neizravno, bilo kojoj osobi, subjektu ili tijelu u Rusiji ili za uporabu u Rusiji.

                              3.   Zabrane iz stavaka 1. i 2. ne dovode u pitanje izvršenje do 27. svibnja 2022. ugovora sklopljenih prije 26. veljače 2022. ili akcesornih ugovora potrebnih za izvršenje takvih ugovora.

                              4.   Odstupajući od stavaka 1. i 2., nadležna tijela država članica mogu, pod uvjetima koje smatraju potrebnima, odobriti prodaju, opskrbu, prijenos ili izvoz robe i tehnologije iz stavka 1. ili pružanje s time povezane tehničke ili financijske pomoći, nakon što utvrde da su takva roba ili tehnologija ili povezana tehnička ili financijska pomoć potrebne za hitno sprečavanje ili ublažavanje događaja koji bi mogao ozbiljno i znatno utjecati na ljudsko zdravlje i sigurnost ili na okoliš.
                              U opravdanim hitnim slučajevima prodaja, opskrba, prijenos ili izvoz može se izvršiti bez prethodne dozvole, pod uvjetom da izvoznik obavijesti nadležno tijelo u roku od pet radnih dana od obavljanja prodaje, opskrbe, prijenosa ili izvoza, dostavljajući pojedinosti o odgovarajućem opravdanju za prodaju, opskrbu, prijenos ili izvoz bez prethodne dozvole.

                              5.   Unija poduzima potrebne mjere radi utvrđivanja relevantnih predmeta koje treba obuhvatiti ovim člankom.

                           Članak 4.d

                              1.   Zabranjuje se prodaja, opskrba, prijenos ili izvoz, izravno ili neizravno, robe i tehnologije prikladne za uporabu u zrakoplovstvu ili svemirskoj industriji, neovisno o tome jesu li podrijetlom iz Unije, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              2.   Zabranjuje se pružanje usluga osiguranja i reosiguranja, izravno ili neizravno, u vezi s robom i tehnologijom iz stavka 1. bilo kojoj osobi, subjektu ili tijelu u Rusiji ili za uporabu u Rusiji.

                              3.   Zabranjuje se obavljanje bilo koje od sljedećih aktivnosti ili bilo koje kombinacije sljedećih aktivnosti: obnova, popravak, pregled, zamjena, preinaka ili otklanjanje kvara na zrakoplovu ili sastavnim dijelovima, uz iznimku pretpoletnog pregleda, u vezi s robom i tehnologijom iz stavka 1., izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              4.   Zabranjuje se:

                                          (a)

                                          pružanje tehničke pomoći, brokerskih usluga ili drugih usluga u vezi s robom i tehnologijom iz stavka 1. te u vezi s pružanjem, proizvodnjom, održavanjem i uporabom te robe i tehnologije, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji;

                                          (b)

                                          financiranje ili pružanje financijske pomoći u vezi s robom i tehnologijom iz stavka 1. za bilo koju prodaju, opskrbu, prijenos ili izvoz te robe i tehnologije ili za pružanje povezane tehničke pomoći, brokerskih usluga ili drugih usluga, izravno ili neizravno, bilo kojoj fizičkoj ili pravnoj osobi, subjektu ili tijelu u Rusiji ili za uporabu u Rusiji.

                              5.   Zabrane iz stavaka 1. i 4. ne primjenjuju se na izvršenje do 28. ožujka 2022. ugovora sklopljenih prije 26. veljače 2022. ili akcesornih ugovora potrebnih za izvršenje takvih ugovora.

                              6.   Unija poduzima potrebne mjere radi utvrđivanja relevantnih predmeta koje treba obuhvatiti ovim člankom.”;

                        7.

                        članak 7. zamjenjuje se sljedećim:

                           „Članak 7.

                              1.   Ne udovoljava se zahtjevima u vezi s ugovorom ili transakcijom na čije su izvršenje izravno ili neizravno, u cijelosti ili djelomično, utjecale mjere uvedene ovom Odlukom, uključujući zahtjeve za odštetu ili bilo koje druge zahtjeve te vrste, kao što je zahtjev za naknadu štete ili zahtjev na temelju jamstva, a posebno zahtjev za produljenje ili plaćanje obveznice, jamstva ili odštete, osobito financijskog jamstva ili financijske odštete, u bilo kojem obliku, ako ih podnesu:

                                          (a)

                                          pravne osobe, subjekti ili tijela navedeni u prilogu I., II., III., IV., V. ili VI. ili u članku 1. stavku 1. točki (b) ili (c), članku 1. stavku 2. točki (b) ili (c), članku 1. stavku 3. točki (c) ili (d), članku 1. stavku 4. točki (b) ili (c) ili članku 1.a točki (a), (b) ili (c);

                                          (b)

                                          bilo koja druga osoba, subjekt ili tijelo iz Rusije; ili

                                          (c)

                                          bilo koja osoba, subjekt ili tijelo koji djeluju preko ili za račun jedne od osoba, subjekata ili tijela iz točke (a) ili (b) ovog stavka.

                              2.   U svakom postupku za izvršenje zahtjeva teret dokazivanja da udovoljavanje zahtjevu nije zabranjeno stavkom 1. leži na osobi koja traži izvršenje tog zahtjeva.

                              3.   Ovim člankom ne dovodi se u pitanje pravo osoba, subjekata i tijela iz stavka 1. na sudsko preispitivanje zakonitosti neizvršenja ugovornih obveza u skladu s ovom Odlukom.”;

                        8.

                        članak 8. zamjenjuje se sljedećim:

                           „Članak 8.
                           Zabranjuje se svjesno ili namjerno sudjelovanje u aktivnostima čiji je cilj ili učinak zaobilaženje zabrana utvrđenih u člancima od 1. do 4.d, među ostalim djelovanjem kao zamjena za fizičke ili pravne osobe, subjekte ili tijela iz tih odredaba ili djelovanjem u njihovu korist primjenom bilo koje iznimke predviđene ovom Odlukom.”;

                        9.

                        umeće se sljedeći članak:

                           „Članak 8.a

                              1.   Vijeće i Visoki predstavnik Unije za vanjske poslove i sigurnosnu politiku („Visoki predstavnik”) mogu obrađivati osobne podatke radi obavljanja svojih zadaća na temelju ove Odluke, posebno u vezi s izradom i provedbom izmjena ove Odluke i njezinih priloga.

                              2.   Za potrebe ove Odluke Vijeće i Visoki predstavnik određuju se kao „voditelji obrade” u smislu članka 3. točke 8. Uredbe (EU) 2018/1725 Europskog parlamenta i Vijeća (*3) u vezi s aktivnostima obrade koje su potrebne za obavljanje zadaća iz stavka 1.

                           (*3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).”;"

                        10.

                        članak 9. zamjenjuje se sljedećim:

                           „Članak 9.

                              1.   Ova se Odluka primjenjuje do 31. srpnja 2022.

                              2.   Ova se Odluka stalno preispituje. Ona se prema potrebi produljuje ili mijenja ako Vijeće smatra da njezini ciljevi nisu ispunjeni.”;

                        11.

                        prilozi se mijenjaju kako je navedeno u Prilogu ovoj Odluci.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 25. veljače 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).

            PRILOG

                        1.

                        Naslov Priloga I. Odluci 2014/512/ZVSP zamjenjuje se sljedećim:

                              „PRILOG I.
                              Popis pravnih osoba, subjekata i tijela iz članka 1. stavka 1. točke (a)

                        ”.

                        2.

                        Naslov Priloga II. Odluci 2014/512/ZVSP zamjenjuje se sljedećim:

                              „PRILOG II.
                              Popis pravnih osoba, subjekata i tijela iz članka 1. stavka 3. točke (a)

                        ”.

                        3.

                        Naslov Priloga III. Odluci 2014/512/ZVSP zamjenjuje se sljedećim:

                              „PRILOG III.
                              Popis pravnih osoba, subjekata i tijela iz članka 1. stavka 3. točke (b)

                        ”.

                        4.

                        Prilog IV. Odluci 2014/512/ZVSP zamjenjuje se sljedećim:

                              „PRILOG IV.
                              Popis pravnih osoba, subjekata i tijela iz članka 3. stavka 7., članka 3.a stavka 7. i članka 3.b stavka 1.

                                          JSC Sirius

                                          OJSC Stankoinstrument

                                          OAO JSC Chemcomposite

                                          JSC Kalashnikov

                                          JSC Tula Arms Plant

                                          NPK Technologii Maschinostrojenija

                                          OAO Wysokototschnye Kompleksi

                                          OAO Almaz Antey

                                          OAO NPO Bazalt

                                          Admiralty Shipyard JSC

                                          Aleksandrov Scientific Research Technological Institute NITI

                                          Argut OOO

                                    Komunikacijski centar Ministarstva obrane

                                          Federalni istraživački centar, Institut za katalizu Boreskov

                                          Federalno državno proračunsko poduzeće u okviru administracije predsjednika Ruske Federacije

                                          Federalno državno proračunsko poduzeće „Special Flight Unit Rossiya” u okviru administracije predsjednika Ruske Federacije

                                          Federalno državno unitarno poduzeće „Dukhov Automatics Research Institute” (VNIIA)

                                          Vanjska obavještajna služba (SVR)

                                          Forenzički centar regije Nizhniy Novgorod, glavna uprava Ministarstva unutarnjih poslova

                                          International Center for Quantum Optics and Quantum Technologies (ruski kvantni centar)

                                          Irkut Corporation

                                          Javno dioničko društvo „Irkut Research and Production Corporation” (istraživački i proizvodni centar Irkut)

                                          Dioničko društvo „Scientific Research Institute of Computing Machinery” (Institut za znanstvena istraživanja računalnih uređaja)

                                          JSC Central Research Institute of Machine Building (JSC TsNIIMash)

                                          JSC Kazan Helicopter Plant Repair Service

                                          JSC Shipyard Zaliv (brodogradilište Zaliv)

                                          JSC Rocket and Space Centre – Progress

                                          Kamensk-Uralsky Metallurgical Works J.S. Co.

                                          Kazan Helicopter Plant PJSC

                                          Komsomolsk-na-Amur Aviation Production Organization (KNAAPO)

                                          Ministarstvo obrane Ruske Federacije

                                          Moskovski institut za fiziku i tehnologiju

                                          NPO High Precision Systems JSC

                                          NPO Splav JSC

                                          OPK Oboronprom

                                          PJSC Beriev Aircraft Company

                                          PJSC Irkut Corporation

                                          PJSC Kazan Helicopters

                                          POLYUS Research Institute of M.F. Stelmakh Joint Stock Company

                                          Promtech-Dubna, JSC

                                          Javno dioničko društvo „United Aircraft Corporation”

                                          Radiotechnical and Information Systems (RTI) Concern

                                          Rapart Services LLC; Rosoboronexport OJSC (ROE)

                                          Rostec (državna korporacija za ruske tehnologije)

                                          Rostekh – Azimuth

                                          Russian Aircraft Corporation MiG

                                          Russian Helicopters JSC

                                          SP KVANT (Sovmestnoe Predpriyatie Kvantovye Tekhnologii)

                                          Sukhoi Aviation JSC

                                          Sukhoi Civil Aircraft

                                          Tactical Missiles Corporation JSC

                                          Tupolev JSC

                                          UEC-Saturn

                                          United Aircraft Corporation

                                          JSC AeroKompozit

                                          United Engine Corporation

                                          UEC-Aviadvigatel JSC

                                          United Instrument Manufacturing Corporation

                                          United Shipbuilding Corporation

                                          JSC PO Sevmash

                                          Brodogradilište Krasnoye Sormovo

                                          Brodogradilište Severnaya

                                          Brodogradilište Yantar

                                          UralVagonZavod

                        ”.

                        5.

                        Dodaju se sljedeći prilozi:

                              „PRILOG V.
                              Popis pravnih osoba, subjekata i tijela iz članka 1. stavka 2. točke (a)

                                          Alfa Bank

                                          Bank Otkritie

                                          Bank Rossiya

                                          Promsvyazbank

                              PRILOG VI.
                              Popis pravnih osoba, subjekata i tijela iz članka 1. stavka 4. točke (a)

                                          Almaz-Antey

                                          Kamaz

                                          Novorossiysk Commercial Sea Port

                                          Rostec (državna korporacija za ruske tehnologije)

                                          Russian Railways

                                          JSC PO Sevmash

                                          Sovcomflot

                                          United Shipbuilding Corporation

                              PRILOG VII.
                              Popis partnerskih zemalja iz članka 3. stavka 9.
                              SJEDINJENE AMERIČKE DRŽAVE

                        ”.


title: Odluka Vijeća (ZVSP) 2022/335 od 28. veljače 2022. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
                  28.2.2022

                  HR

                  Službeni list Europske unije

                  L 57/4

         ODLUKA VIJEĆA (ZVSP) 2022/335
         od 28. veljače 2022.
         o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 31. srpnja 2014. donijelo Odluku 2014/512/ZVSP (1).

                     (2)

                     Unija je i dalje nepokolebljiva u svojoj potpori suverenitetu i teritorijalnoj cjelovitosti Ukrajine.

                     (3)

                     Predsjednik Ruske Federacije najavio je 24. veljače 2022. vojnu operaciju u Ukrajini, a ruske oružane snage započele su napad na Ukrajinu. Taj napad predstavlja očito kršenje teritorijalne cjelovitosti, suvereniteta i neovisnosti Ukrajine.

                     (4)

                     U svojim zaključcima od 24. veljače 2022. Europsko vijeće najoštrije je osudilo ničim izazvanu i neopravdanu vojnu agresiju Ruske Federacije na Ukrajinu. Svojim nezakonitim vojnim djelovanjem Rusija teško krši međunarodno pravo i načela Povelje Ujedinjenih Naroda te ugrožava europsku i globalnu sigurnost i stabilnost. Europsko vijeće pozvalo je na hitnu pripremu i donošenje daljnjeg paketa pojedinačnih i ekonomskih sankcija.

                     (5)

                     S obzirom na ozbiljnost situacije i kao odgovor na djelovanja Rusije kojima se destabilizira stanje u Ukrajini, primjereno je uvesti daljnje mjere ograničavanja povezane s financijama i zrakoplovstvom.

                     (6)

                     Osobito je primjereno zabraniti sve transakcije s Ruskom središnjom bankom.

                     (7)

                     Nadalje, od država članica trebalo bi zahtijevati da uskraćuju odobrenje za slijetanje na svoje državno područje, uzlijetanje s njega ili prelijetanje preko njega svim zrakoplovima kojima upravljaju ruski zračni prijevoznici, uključujući marketinške prijevoznike, svim zrakoplovima registriranima u Rusiji i zrakoplovima koji nisu registrirani u Rusiji a koji su u vlasništvu ili zakupu ili pod drugim nadzorom ruske pravne ili fizičke osobe.

                     (8)

                     Za provedbu određenih mjera potrebno je daljnje djelovanje Unije.

                     (9)

                     Odluku 2014/512/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2014/512/ZVSP mijenja se kako slijedi:

                        (1)

                        u članku 1.a umeću se sljedeći stavci:

                           „4.   Zabranjene su sve transakcije povezane s upravljanjem rezervama, kao i imovinom Ruske središnje banke, uključujući transakcije s bilo kojom pravnom osobom, subjektom ili tijelom koji djeluju u ime ili prema uputama Ruske središnje banke.

                           5.   Odstupajući od stavka 4., nadležna tijela mogu odobriti transakciju pod uvjetom da je to neophodno za osiguravanje financijske stabilnosti Unije kao cjeline ili dotične države članice.

                           6.   Dotična država članica odmah obavješćuje druge države članice i Komisiju o svojoj namjeri izdavanja odobrenja na temelju stavka 5.”;

                        (2)

                        sljedeći članci umeću se nakon članka 4.d:

                           „Članak 4.e

                              1.   Države članice, u skladu sa svojim nacionalnim pravilima i svojim nacionalnim pravom te u skladu s međunarodnim pravom, a posebno u skladu s relevantnim međunarodnim sporazumima o civilnom zrakoplovstvu, svim zrakoplovima kojima upravljaju ruski zračni prijevoznici, uključujući marketinške prijevoznike u okviru dogovora o letovima pod skupnom oznakom ili o rezervaciji kapaciteta, ili za bilo koji zrakoplov registriran u Rusiji, ili za zrakoplove koji nisu registrirani u Rusiji, a koji su u vlasništvu ili zakupu ili pod drugim nadzorom bilo koje ruske fizičke ili pravne osobe, subjekta ili tijela, uskraćuje se odobrenje za slijetanje na područje Unije, uzlijetanje s njega ili njegovo prelijetanje.

                              2.   Stavak 1. ne primjenjuje se u slučaju prisilnog slijetanja ili prisilnog prelijetanja.

                              3.   Odstupajući od stavka 1., nadležna tijela mogu odobriti slijetanje zrakoplova na područje Unije, uzlijetanje s tog područja ili prelijetanje preko njega ako su nadležna tijela prethodno utvrdila da je takvo slijetanje, uzlijetanje ili prelijetanje potrebno u humanitarne svrhe ili za bilo koju drugu svrhu koja je u skladu s ciljevima ove Odluke.

                              4.   Dotična država članica ili dotične države članice obavješćuju ostale države članice i Komisiju o svakom odobrenju dodijeljenom na temelju stavka 3. u roku od dva tjedna od dodjele odobrenja.

                           Članak 4.f

                              1.   Upravitelj mreže kojeg je Komisija imenovala na temelju svoje Provedbene odluke (EU) 2019/709 podupire Komisiju i njezine države članice u osiguravanju provedbe članka 4.e i usklađenosti s njime. Upravitelj mreže osobito odbija sve planove leta koje dostave operatori zrakoplova i u kojima se ukazuje na namjeru obavljanja aktivnosti nad državnim područjem Unije koje predstavljaju kršenje odredaba ove Odluke ili drugih uspostavljenih mjera sigurnosti i zaštite, tako da pilotu nije dopušteno letjeti.

                              2.   Upravitelj mreže Komisiji i državama članicama, na temelju analize planova leta, redovito dostavlja izvješća o provedbi članka 4.e.”;

                        (3)

                        Članak 8. zamjenjuje se sljedećim:

                           „Članak 8.
                           Zabranjuje se svjesno ili namjerno sudjelovanje u djelatnostima čiji je cilj ili učinak zaobilaženje zabrana navedenih u ovoj Odluci, što uključuje djelovanje kao zamjena za fizičke ili pravne osobe, subjekte ili tijela koji podliježu tim zabranama odnosno djelovanje u njihovu korist primjenom bilo koje iznimke predviđene u ovoj Odluci.”.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 28. veljače 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).


title: Odluka BR. H12 od 19. listopada 2021. o datumu koji se uzima u obzir za određivanje tečaja navedenom u članku 90. Uredbe (EZ) br. 987/2009 Europskog parlamenta i Vijeća (Tekst značajan za EGP i za sporazum između EZ-a i Švicarske) 2022/C 93/06

text:
               28.2.2022

               HR

               Službeni list Europske unije

               C 93/6

      ODLUKA BR. H12
      od 19. listopada 2021.
      o datumu koji se uzima u obzir za određivanje tečaja navedenom u članku 90. Uredbe (EZ) br. 987/2009 Europskog parlamenta i Vijeća
      (Tekst značajan za EGP i za sporazum između EZ-a i Švicarske)
      (2022/C 93/06)
      ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI,
      uzimajući u obzir članak 72. točku (a) Uredbe (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne sigurnosti (1), na temelju koje je nadležna za rješavanje administrativnih pitanja ili pitanja tumačenja koja proizlaze iz odredbi Uredbe (EZ) br. 883/2004 i Uredbe (EZ) br. 987/2009 Europskog parlamenta i Vijeća od 16. rujna 2009. o utvrđivanju postupka provedbe Uredbe (EZ) br. 883/2004 o koordinaciji sustava socijalne sigurnosti (2),
      uzimajući u obzir članak 90. Uredbe (EZ) br. 987/2009 o preračunavanju valuta,
      budući da:

                  (1)

                  Brojne odredbe kao što su npr. članak 5. točka (a), članak 21. stavak 1., članci 29., 34., 52., članak 62. stavak 3., članak 65. stavci 6. i 7., članak 68. stavak 2. i članak 84. Uredbe (EZ) br. 883/2004 i članak 25. stavci 4. i 5., članak 26. stavak 7., članak 54. stavak 2., članci 70., 72., 73., 78. i 80. Uredbe (EZ) br. 987/2009 sadržavaju situacije u kojima je za potrebe plaćanja, izračuna ili ponovnog izračuna davanja ili doprinosa, nadoknade ili za potrebe postupaka prijeboja i naplate potrebno utvrditi devizni tečaj.

                  (2)

                  Člankom 90. Uredbe (EZ) br. 987/2009 Administrativna komisija ovlašćuje se da odredi datum koji se uzima u obzir za određivanje tečaja koji se primjenjuje pri izračunu određenih davanja i doprinosa.

                  (3)

                  U sudskoj praksi Suda EU-a (3) podsjeća se na to da države članice moraju poduzeti odgovarajuće mjere kako bi se uzele u obzir moguće fluktuacije tečajeva koje proizlaze iz primjene temeljne uredbe ili provedbenih uredbi. Tim se mjerama poštuje cilj odgovarajućih odredaba temeljne uredbe ili provedbene uredbe kako je definirano sudskom praksom Suda.
                  U skladu s uvjetima iz članka 71. stavka 2. Uredbe (EZ) br. 883/2004,

            ODLUČILA JE:

                  1.

                  Za potrebe ove Odluke tečaj se tumači kao dnevni tečaj koji objavljuje Europska središnja banka.

                  2.

                  Ako u ovoj Odluci nije drukčije navedeno, tečaj koji se uzima u obzir je tečaj objavljen na dan provedbe postupka.

                  3.

                  Ustanova države članice koja za potrebe utvrđivanja prava i za prvi izračun davanja mora preračunati iznos, upotrebljava:

                              (a)

                              ako, u skladu s nacionalnim zakonodavstvom ili Uredbom (EZ) br. 883/2004, ustanova uzima u obzir iznose, kao što su zarade ili davanja, tijekom određenog razdoblja prije datuma za koji se izračunava davanje, tečaj objavljen posljednjeg dana tog razdoblja;

                              (b)

                              ako, u skladu s nacionalnim zakonodavstvom ili Uredbom (EZ) br. 883/2004, za potrebe izračuna davanja ustanova uzima u obzir jedan iznos, tečaj objavljen prvog dana u mjesecu koji neposredno prethodi mjesecu u kojem se odredba mora primjenjivati.

                  4.

                  Stavak 3. primjenjuje se mutatis mutandis kad ustanova države članice za ponovni izračun davanja zbog promjena činjenične ili pravne situacije dotične osobe mora preračunati iznos.

                  5.

                  Ustanova koja isplaćuje davanje koje je redovito indeksirano u skladu s nacionalnim pravom i ako iznosi u drugoj valuti utječu na to davanje, pri ponovnom izračunu primjenjuje tečaj objavljen prvog dana u mjesecu koji prethodi mjesecu u kojem se vrši indeksacija, osim ako je drukčije predviđeno nacionalnim zakonodavstvom.

                  6.

                  Za potrebe članka 90. Uredbe (EZ) br. 987/2009 datum koji se uzima u obzir za određivanje primjenjivog tečaja između dviju valuta jest:

                              (a)

                              u slučaju zahtjeva za prijeboj iz zaostalih iznosa / tekućih isplata, radni dan koji neposredno prethodi danu na koji je stranka tražiteljica poslala konačni zahtjev za prijeboj iz zaostalih iznosa / tekućih isplata; ili

                              (b)

                              u slučaju zahtjeva za naplatu, radni dan koji neposredno prethodi danu na koji je stranka tražiteljica poslala prvi zahtjev za naplatu.

                        Za potrebe ovog stavka radni dan odnosi se na radni dan Europske središnje banke na koji objavljuje referentni dnevni tečaj između valuta.

                  7.

                  Za potrebe članka 65. stavaka 6. i 7. Uredbe (EZ) br. 883/2004 i članka 70. Uredbe (EZ) br. 987/2009, pri usporedbi iznosa koji je stvarno platila ustanova mjesta boravišta i najvišeg iznosa nadoknade iz treće rečenice članka 65. stavka 6. Uredbe (EZ) br. 883/2004 (iznos davanja na koji bi dotična osoba imala pravo u skladu sa zakonodavstvom države članice čije se zakonodavstvo na nju posljednje primjenjivalo da je registrirana u službama zapošljavanja te države članice), datum koji se uzima u obzir za utvrđivanje stope preračunavanja prvi je dan kalendarskog mjeseca u kojem je završilo razdoblje na koje se odnosi nadoknada.

                  8.

                  Ova Odluka objavljuje se u Službenom listu Europske unije. Primjenjuje se od dana objave.

                  9.

                  Ovom Odlukom zamjenjuje se Odluka br. H3 od 15. listopada 2009. (4)

               Predsjednica Administrativne komisije

            Greta Metka BARBO ŠKERBINC

         (1)  SL L 166, 30.4.2004., str. 1..

         (2)  SL L 284, 30.10.2009., str. 1..

         (3)  C-473/18, ECLI:EU:C:2019:662

         (4)  Odluka br. H3 od 15. listopada 2009 o datumu koji se uzima u obzir za određivanje tečaja iz članka 90. Uredbe (EZ) br. 987/2009 Europskog parlamenta i Vijeća (SL C 106, 24.4.2010., str. 56.) kako je izmijenjena Odlukom br. H7 od 25. lipnja 2015. o reviziji Odluke br. H3 o datumu koji se uzima u obzir za određivanje tečaja navedenom u članku 90. Uredbe (EZ) br. 987/2009 Europskog parlamenta i Vijeća (SL C 52, 11.2.2016., str. 13.).


title: Odluka Vijeća (EU) 2022/321 od 24. veljače 2022. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji

text:
                  28.2.2022

                  HR

                  Službeni list Europske unije

                  L 55/45

         ODLUKA VIJEĆA (EU) 2022/321
         od 24. veljače 2022.
         o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 3.,
         budući da:

                     (1)

                     Odlukom Vijeća (EU) 2020/430 (1) uvedeno je jednomjesečno odstupanje od članka 12. stavka 1. prvog podstavka Poslovnika Vijeća (2) u pogledu odluka o primjeni redovnog pisanog postupka kada te odluke donosi Odbor stalnih predstavnika vlada država članica (Coreper). Trajanje tog odstupanja bilo je predviđeno do 23. travnja 2020.

                     (2)

                     Odlukom (EU) 2020/430 predviđa se da Vijeće može produljiti tu odluku ako je to opravdano zbog nastavljanja izvanrednih okolnosti. Vijeće je 21. travnja 2020. Odlukom (EU) 2020/556 (3) produljilo odstupanje predviđeno u članku 1. Odluke (EU) 2020/430 za dodatno razdoblje od mjesec dana koje je počelo 23. travnja 2020. Bilo je predviđeno da to produljenje odstupanja traje do 23. svibnja 2020. Vijeće je 20. svibnja 2020. Odlukom (EU) 2020/702 (4) produljilo odstupanje predviđeno u članku 1. Odluke (EU) 2020/430 do 10. srpnja 2020. Vijeće je 3. srpnja 2020. Odlukom (EU) 2020/970 (5) produljilo to odstupanje do 10. rujna 2020.
                     Vijeće je 4. rujna 2020. Odlukom (EU) 2020/1253 (6) produljilo to odstupanje do 10. studenoga 2020. Vijeće je 6. studenoga 2020. Odlukom (EU) 2020/1659 (7) produljilo to odstupanje do 15. siječnja 2021. Vijeće je 12. siječnja 2021. Odlukom (EU) 2021/26 (8) produljilo to odstupanje do 19. ožujka 2021. Vijeće je 12. ožujka 2021. Odlukom (EU) 2021/454 (9) produljilo to odstupanje do 21. svibnja 2021. Vijeće je 20. svibnja 2021. Odlukom (EU) 2021/825 (10) produljilo to odstupanje do 16. srpnja 2021.
                     Vijeće je 12. srpnja 2021. Odlukom (EU) 2021/1142 (11) produljilo to odstupanje do 30. rujna 2021. Vijeće je 24. rujna 2021. Odlukom (EU) 2021/1725 (12) produljilo to odstupanje do 30. studenoga 2021. Vijeće je 25. studenoga 2021. Odlukom (EU) 2021/2098 (13) produljilo to odstupanje do 28. veljače 2022.

                     (3)

                     S obzirom na to da izvanredne okolnosti uzrokovane pandemijom bolesti COVID-19 još traju te su i dalje na snazi brojne izvanredne preventivne mjere i izvanredne mjere za sprečavanje širenja koje su poduzele države članice, odstupanje predviđeno u članku 1. Odluke (EU) 2020/430, kako je produljeno odlukama (EU) 2020/556, (EU) 2020/702, (EU) 2020/970, (EU) 2020/1253, (EU) 2020/1659, (EU) 2021/26, (EU) 2021/454, (EU) 2021/825, (EU) 2021/1142, (EU) 2021/1725 i (EU) 2021/2098, potrebno je produljiti za dodatno ograničeno razdoblje do 30. lipnja 2022.,

               DONIJELO JE OVU ODLUKU:

            Članak 1.
            Odstupanje predviđeno u članku 1. Odluke (EU) 2020/430 dodatno se produljuje do 30. lipnja 2022.

            Članak 2.
            Ova Odluka proizvodi učinke od dana donošenja.
            Objavljuje se u Službenom listu Europske unije.

            Sastavljeno u Bruxellesu 24. veljače 2022.

                  Za Vijeće

                  Predsjednica

               A. PANNIER-RUNACHER

            (1)  Odluka Vijeća (EU) 2020/430 od 23. ožujka 2020. o privremenom odstupanju od Poslovnika Vijeća s obzirom na poteškoće u vezi s putovanjima uzrokovane pandemijom covida-19 u Uniji (SL L 88 I, 24.3.2020., str. 1.).

            (2)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).

            (3)  Odluka Vijeća (EU) 2020/556 od 21. travnja 2020. o produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 128I, 23.4.2020., str. 1.).

            (4)  Odluka Vijeća (EU) 2020/702 od 20. svibnja 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog Odlukom (EU) 2020/556 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 165, 27.5.2020., str. 38.).

            (5)  Odluka Vijeća (EU) 2020/970 od 3. srpnja 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556 i (EU) 2020/702 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 216, 7.7.2020., str. 1.).

            (6)  Odluka Vijeća (EU) 2020/1253 od 4. rujna 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702 i (EU) 2020/970 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 294, 8.9.2020., str. 1.).

            (7)  Odluka Vijeća (EU) 2020/1659 od 6. studenoga 2020. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702, (EU) 2020/970 i (EU) 2020/1253 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 376, 10.11.2020., str. 3.).

            (8)  Odluka Vijeća (EU) 2021/26 od 12. siječnja 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 i produljenog odlukama (EU) 2020/556, (EU) 2020/702, (EU) 2020/970, (EU) 2020/1253 i (EU) 2020/1659 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 11, 14.1.2021., str. 19.).

            (9)  Odluka Vijeća (EU) 2021/454 od 12. ožujka 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 89, 16.3.2021., str. 15.).

            (10)  Odluka Vijeća (EU) 2021/825 od 20. svibnja 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 183, 25.5.2021., str. 40.).

            (11)  Odluka Vijeća (EU) 2021/1142 od 12. srpnja 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 247, 13.7.2021., str. 91.).

            (12)  Odluka Vijeća (EU) 2021/1725 od 24. rujna 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 344, 29.9.2021., str. 5.).

            (13)  Odluka Vijeća (EU) 2021/2098 od 25. studenog 2021. o dodatnom produljenju privremenog odstupanja od Poslovnika Vijeća uvedenog Odlukom (EU) 2020/430 s obzirom na poteškoće u vezi s putovanjima uzrokovane pandemijom bolesti COVID-19 u Uniji (SL L 427, 30.11.2021., str. 194.).


title: Odluka Vijeća (EU) 2022/322 od 18. veljače 2022. o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva (ICAO) u pogledu donošenja izmjena Priloga 1., Priloga od 6. do 10., Priloga 14. i Priloga 17.Konvenciji o međunarodnom civilnom zrakoplovstvu

text:
                  28.2.2022

                  HR

                  Službeni list Europske unije

                  L 55/47

         ODLUKA VIJEĆA (EU) 2022/322
         od 18. veljače 2022.
         o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva (ICAO) u pogledu donošenja izmjena Priloga 1., Priloga od 6. do 10., Priloga 14. i Priloga 17.Konvenciji o međunarodnom civilnom zrakoplovstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Konvencija o međunarodnom civilnom zrakoplovstvu (Čikaška konvencija), kojom se uređuje međunarodni zračni prijevoz, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

                     (2)

                     Države članice Unije su države ugovornice Čikaške konvencije i članice ICAO-a, a Unija ima status promatrača u određenim tijelima ICAO-a. Sedam država članica sada ima predstavnike u Vijeću ICAO-a.

                     (3)

                     Na temelju članka 54. Čikaške konvencije Vijeće ICAO-a donosi međunarodne standarde i preporučene prakse („SARP-ovi”) i određuje ih kao priloge Čikaškoj konvenciji.

                     (4)

                     Vijeće ICAO-a na svojoj 225. sjednici treba donijeti izmjenu 178. Priloga 1., izmjenu 47. dijela I. Priloga 6., izmjenu 40. dijela II. Priloga 6., izmjenu 24. dijela III. Priloga 6., izmjenu 7. Priloga 7., izmjenu 109. Priloga 8., izmjenu 29. Priloga 9., izmjenu 91. sveska IV. Priloga 10., izmjenu 17. sveska I. Priloga 14. te izmjenu 18. Priloga 17. Čikaškoj konvenciji, kako je navedeno u dopisima AN 12/1.1.25-20/112, AN 11/1.1.34-20/75, AN 3/45-20/85, AN 3/1.2-20/76, AN 7/1.3.105-20/42, SP 55/4-20/94, AS 8/2.1-21/48 (povjerljivo) i EC 6/3 – 21/67.

                     (5)

                     Glavna je svrha izmjene 178. Priloga 1. Čikaškoj konvenciji omogućiti provedbu sustava elektroničkog izdavanja dozvola za osoblje radi povećanja učinkovitosti.

                     (6)

                     Glavna je svrha izmjena 47., 40. i 24. dijelova I., II. odnosno III. Priloga 6. Čikaškoj konvenciji ojačati pravni okvir u pogledu trajne ispravnosti uređaja za snimanje podataka o letu, pojasniti odredbe koje se odnose na operacije s produljenim vremenom preusmjeravanja (EDTO) i prsluke za spašavanje za dojenčad, propisati obveznu upotrebu sustava za upozorenje na blizinu tla (GPWS) na određenim avionima, dodati novi standard za opremanje aviona, pod određenim uvjetima, sustavima za uzbunjivanje i upozoravanje na premašivanje uzletno-sletne staze (ROAAS), osigurati operativno odobrenje u kontekstu operativnih minimuma aerodroma koji se temelje na performansama (PBAOM), osigurati da su na aerodromu koji je predviđen za operaciju dostupne odgovarajuća spasilačko-vatrogasna oprema i usluge (RFF), ažurirati odredbe koje se odnose na alternativna odredišta na moru za helikopterske operacije velikog doleta i dodati odredbe koje se odnose na prijevoz opasne robe helikopterima i ažurirati povezane odredbe o osposobljavanju.

                     (7)

                     Glavna je svrha izmjene Priloga 7. Čikaškoj konvenciji olakšati prijenos zrakoplova iz jedne države u drugu prilagodbom predloška potvrde o registraciji i uvođenjem predloška potvrde o odjavi.

                     (8)

                     Glavna je svrha izmjene 109. Priloga 8. Čikaškoj konvenciji povećati jasnoću i osigurati da države koje odobravaju bilo kakve preinake i popravke jasno razumiju svoju odgovornost u pogledu kontinuirane plovidbenosti te pojasniti mogućnosti koje pruža dizajn odjeljka za teret u pogledu gašenja požara u velikim avionima, helikopterima i malim avionima.

                     (9)

                     Glavna je svrha izmjene 29. Priloga 9. Čikaškoj konvenciji povećati spremnost država za buduće pandemije primjenom iskustava stečenih tijekom pandemije bolesti COVID-19 i utvrđivanjem odgovarajućih mjera ublažavanja za buduće pandemije. Izmjena 29. odnosi se i na borbu protiv trgovine ljudima s pomoću SARP-ova. Nadalje, ta izmjena sadržava manje, ali korisne izmjene odredaba Priloga 9. Čikaškoj konvenciji koje se odnose na repatrijacijske letove i putovanja zrakoplovom putnika koji su osobe s invaliditetom te izmjenu napomene koja se odnosi na podatke iz evidencije podataka o putnicima (PNR) u vezi s izrazom „push”.

                     (10)

                     Glavna je svrha izmjene 91. sveska IV. Priloga 10. Čikaškoj konvenciji uvođenje sustava za izbjegavanje sudara (ACAS) X i smanjenje učestalosti lažnih upozorenja sustava ACAS.

                     (11)

                     Glavna je svrha izmjene 17. sveska I. Priloga 14. Čikaškoj konvenciji isključiti opće zrakoplovstvo iz odredaba o spasilačko-vatrogasnoj zaštiti (RFF).

                     (12)

                     Glavna je svrha izmjene 18. Priloga 17. Čikaškoj konvenciji uvođenje novih SARP-ova i izmjena postojećih SARP-ova koji se odnose na kulturu sigurnosti, sigurnosne programe operatora zrakoplova, metode otkrivanja eksploziva u predanoj prtljazi te nacionalne programe kontrole kvalitete u području zaštite civilnog zračnog prometa.

                     (13)

                     Primjereno je utvrditi stajalište koje treba zauzeti u ime Unije u okviru Vijeća ICAO-a jer izmjena 178. Priloga 1., izmjena 47. dijela I. Priloga 6., izmjena 40. dijela II. Priloga 6., izmjena 24. dijela III. Priloga 6., izmjena 7. Priloga 7., izmjena 109. Priloga 8., izmjena 29. Priloga 9., izmjena 91. sveska IV. Priloga 10., izmjena 17. sveska I. Priloga 14. i izmjena 18. Priloga 17. Čikaškoj konvenciji mogu presudno utjecati na sadržaj prava Unije, konkretno na uredbe Komisije (EU) br. 1178/2011 (1), (EU) br. 1332/2011 (2), (EU) br. 965/2012 (3), (EU) br. 139/2014 (4) i (EU) 2015/640 (5), Provedbenu uredbu Komisije (EU) 2015/1998 (6) i Uredbu Europskog parlamenta i Vijeća (EU) 2018/1139 (7).

                     (14)

                     Stajalište Unije na 225. sjednici Vijeća ICAO-a ili na bilo kojoj naknadnoj sjednici u pogledu donošenja izmjene 178. Priloga 1., izmjene 47. dijela I. Priloga 6., izmjene 40. dijela II. Priloga 6., izmjene 24. dijela III. Priloga 6., izmjene 7. Priloga 7., izmjene 109. Priloga 8., izmjene 29. Priloga 9., izmjene 91. sveska IV. Priloga 10., izmjene 17. sveska I. Priloga 14. i izmjene 18. Priloga 17. Čikaškoj konvenciji trebalo bi biti da se te izmjene u cijelosti podrže. To stajalište trebale bi izraziti države članice Unije koje su članice Vijeća ICAO-a, djelujući zajednički u ime Unije.

                     (15)

                     Stajalište Unije nakon što Vijeće ICAO-a donese izmjenu 178. Priloga 1., izmjenu 47. dijela I. Priloga 6., izmjenu 40. dijela II. Priloga 6., izmjenu 24. dijela III. Priloga 6., izmjenu 7. Priloga 7., izmjenu 109. Priloga 8., izmjenu 29. Priloga 9., izmjenu 91. sveska IV. Priloga 10., izmjenu 17. sveska I. Priloga 14. i izmjenu 18. Priloga 17. Čikaškoj konvenciji, koje glavni tajnik ICAO-a treba objaviti putem dopisa ICAO-a, trebalo bi biti da se ne izražava neslaganje, već obavješćuje o suglasnosti, pod uvjetom da se te izmjene donesu bez znatnih promjena. Također je primjereno utvrditi i postupak koji se primjenjuje na obavješćivanje ICAO-a o razlikama ako zakonodavstvo Unije odstupa od novodonesenih SARP-ova nakon predviđenog datuma početka primjene tih SARP-ova. S obzirom na razlike u odnosu na standarde sadržane u prilozima 1., 6., 8. i 14. Čikaškoj konvenciji koji su u isključivoj nadležnosti Unije, primjenjuje se Odluka Vijeća (EU) 2021/1092 (8). To stajalište trebale bi izraziti sve države članice Unije,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije na 225. sjednici Vijeća Međunarodne organizacije civilnog zrakoplovstva, ili na bilo kojoj naknadnoj sjednici, jest da se u cijelosti podrži predložena izmjena 178. Priloga 1., izmjena 47. dijela I. Priloga 6., izmjena 40. dijela II. Priloga 6., izmjena 24. dijela III. Priloga 6., izmjena 7. Priloga 7., izmjena 109. Priloga 8., izmjena 29. Priloga 9., izmjena 91. sveska IV. Priloga 10., izmjena 17. sveska I. Priloga 14. i izmjena 18. Priloga 17. Konvenciji o međunarodnom civilnom zrakoplovstvu.

               2.   Stajalište koje treba zauzeti u ime Unije, pod uvjetom da Vijeće ICAO-a bez znatnih promjena donese izmjene iz stavka 1., jest da se u odgovoru na odgovarajući dopis ICAO-a ne izražava neslaganje, već obavješćuje o suglasnosti sa svakom donesenom izmjenom.
               Ako zakonodavstvo Unije odstupa od standarda sadržanih u prilozima Čikaškoj konvenciji iz stavka 1., kako ih je izmijenio ICAO, nakon što ti standardi postanu primjenjivi, zbog čega je u skladu s člankom 38. Čikaške konvencije potrebno obavijestiti o razlikama u odnosu na te priloge, Komisija pravodobno i najmanje dva mjeseca prije svakog roka koji je ICAO utvrdio za obavješćivanje o razlikama podnosi Vijeću na raspravu i odobrenje pripremni dokument u kojem se navode detaljno opisane razlike o kojima države članice u ime Unije moraju obavijestiti ICAO.
               Neovisno o drugom podstavku ovog stavka, ako zakonodavstvo Unije odstupa od standarda sadržanih u prilozima 1., 6., 8. i 14. Čikaškoj konvenciji, kako ih je izmijenio ICAO, u mjeri u kojoj su ti standardi u isključivoj nadležnosti Unije, nakon što postanu primjenjivi, zbog čega je potrebno obavijestiti o razlikama u odnosu na te priloge u skladu s člankom 38. Čikaške konvencije, stajalište koje treba zauzeti u ime Unije u okviru ICAO-a u pogledu obavješćivanja o takvim razlikama utvrđuje se na temelju Odluke (EU) 2021/1092.

            Članak 2.
            Stajalište iz članka 1. stavka 1. izražavaju države članice Unije koje su članice Vijeća ICAO-a djelujući zajednički.
            Stajalište iz članka 1. stavka 2. izražavaju sve države članice Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 18. veljače 2022.

                  Za Vijeće

                  Predsjednik

               J.-Y. LE DRIAN

            (1)  Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća (SL L 311, 25.11.2011., str. 1.).

            (2)  Uredba Komisije (EU) br. 1332/2011 od 16. prosinca 2011. o zahtjevima uporabe zajedničkoga zračnog prostora i operativnim procedurama za izbjegavanje sudara u zraku (SL L 336, 20.12.2011., str. 20.).

            (3)  Uredba Komisije (EU) br. 965/2012 od 5. listopada 2012. o utvrđivanju tehničkih zahtjeva i upravnih postupaka u vezi s letačkim operacijama u skladu s Uredbom (EZ) br. 216/2008 Europskog parlamenta i Vijeća (SL L 296, 25.10.2012., str. 1.).

            (4)  Uredba Komisije (EU) br. 139/2014 оd 12. veljače 2014. o utvrđivanju zahtjeva i upravnih postupaka u vezi s aerodromima u skladu s Uredbom (EZ) br. 216/2008 Europskog parlamenta i Vijeća (SL L 44, 14.2.2014., str. 1.).

            (5)  Uredba Komisije (EU) 2015/640 оd 23. travnja 2015. o dodatnim specifikacijama u pogledu plovidbenosti za određenu vrstu operacija i o izmjeni Uredbe (EU) br. 965/2012 (SL L 106, 24.4.2015., str. 18.).

            (6)  Provedbena uredba Komisije (EU) 2015/1998 оd 5. studenoga 2015. o utvrđivanju detaljnih mjera za provedbu zajedničkih osnovnih standarda iz područja zaštite zračnog prometa (SL L 299, 14.11.2015., str. 1.).

            (7)  Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (SL L 212, 22.8.2018., str. 1.).

            (8)  Odluka Vijeća (EU) 2021/1092 od 11. lipnja 2021. o utvrđivanju kriterija i postupka za obavješćivanje o razlikama u odnosu na međunarodne standarde koje je donijela Međunarodna organizacija civilnog zrakoplovstva u području sigurnosti zračnog prometa (SL L 236, 5.7.2021., str. 51.).